tartuNLP/wikipedia-smugri-20251201 huggingface dataset:
Turun Palloseuran SM-liigakausi 2016–2017

Turun Palloseuran SM-liigakausi 2016–2017 oli TPS:n järjestyksessään 70. pääsarjakausi. Kausi alkoi TPS:n osalta 16. syyskuuta 2016 kotiottelulla Oulun Kärppiä vastaan ja päättyi 13. maaliskuuta 2017 kotiottelulla Porin Ässiä vastaan. Joukkueen päävalmentajana jatkoi edelliseltä kaudelta tuttu Ari-Pekka Selin.
Runkosarja.
Turun Palloseura sijoittui runkosarjassa toiseksi saaden 13 pistettä ykköstä Tampereen Tapparaa vähemmän ja 2 pistettä kolmanneksi sijoittunutta Kalevan Palloa enemmän. Seura teki 167 maalia, mikä oli koko liigassa kolmanneksi eniten ja päästi 123 maalia, vähiten koko liigassa. TPS voitti varsinaisella peliajalla tasan puolet kaikista otteluistaan, yhteensä 30. Seuran hyökkääjä Jasper Lindsten voitti koko SM-liigan plus/miinustilaston lukemallaan +28.
Pudotuspelit.
Pudotuspeleissä seura hävisi Helsingin HIFK:lle neljännesfinaalisarjan voitoin 2–4.
R-luokka (sukellusvene, Italia)

R-luokka oli Italian kuninkaallisen laivaston suunnitellun kahdentoista kuljetussukellusveneen alusluokka, jonka aluksista valmistui kaksi loppujen alusten tilausten tultua peruutetuksi. Valmistuneet alukset palvelivat toisessa maailmansodassa.
Suunnittelu.
Tosin ja Cavallinin suunnittelemat alukset oli suunniteltu nimenomaisesti erityisrahdin kuten kumin kuljettamiseen Japaniin ja Japanista. Niiden pituus oli 86,50, leveys 7,86 ja syväys 5,34 metriä. Alukset kykenivät kuljettamaan 600 tonnia rahtia, mutta niissä oli ainoastaan rajallinen aseistus. Aseistuksena oli kaksi 450 millimetrin torpedoputkea ja kolme 20 millimetrin 65 pituuskaliiperin ilmatorjuntatykkiä. Koska niitä ei ollut suunniteltu hyökkäämään muita aluksia vastaan niin niissä oli ainoastaan risteilyyn sopivat moottorit, joina olivat kaksi 1 300 hevosvoiman Tosi-dieselmoottoria ja kaksi 450 hevosvoiman Marelli-sähkömoottoria. Niiden toimintamatka oli pinta-ajossa 9 solmun nopeudella 12 000 merimailia ja sukelluksissa neljän solmun nopeudella 90 merimailia. Aluksilla oli 63 hengen miehistö.
Turun Palloseuran SM-liigakausi 2015–2016

Turun Palloseuran SM-liigakausi 2015–2016 oli TPS:n järjestyksessään 69. pääsarjakausi. Kausi alkoi TPS:n osalta 12. syyskuuta 2015 kotiottelulla Hämeenlinnan Pallokerhoa vastaan ja päättyi 10. maaliskuuta 2016 vierasottelulla Porin Ässiä vastaan. Edellisen kauden lopussa valmentanut Jarno Pikkarainen vaihtui KHL:n Barys Astanasta tulleeseen Ari-Pekka Seliniin.
Runkosarja.
TPS sijoittui runkosarjassa seitsemänneksi saaden neljä pistettä kuudenneksi sijoittunutta Rauman Lukkoa vähemmän. Seura oli Kalevan Pallon kanssa tasapisteissä, mutta voitot (TPS 23, KalPa 21) ratkaisivat asian Palloseuran hyväksi. Turun Palloseura teki runkosarjassa 150 maalia, lukema oli liigan kahdeksanneksi paras, ja päästi 152 maalia joka oli liigan kahdeksanneksi eniten. Seuran paras pistemies Tomi Kallio ylsi pistepörssissä kymmenen parhaan joukkoon.
Pudotuspelit.
Pudotuspelien Villi kortti-kierroksella Palloseura kohtasi Vaasan Sportin. TPS voitti sarjan kummatkin ottelut. Neljännesfinaali Oulun Kärppiä vastaan alkoi Palloseuran kannalta lupaavasti, kun joukkue voitti ensimmäisen ottelun Kalle Kaijomaan jatkoerämaalilla. Seuraava peli päättyi murskaavasti 1-6 ja seuraava 0-3. Sarjan lopputulos oli 2-4 Kärpille.
Valtionhoitajaneuvosto (Puolan kuningaskunta)

Puolan kuningaskunnan valtionhoitajaneuvosto (puolaksi: Rada Regencyjna tai Rada Regencyjna Królestwa Polskiego) oli tilapäinen korkeimman vallan käyttäjä ensimmäisen maailmansodan aikana miehittäjävaltioiden Saksan ja Itävalta-Unkarin luotua Puolan kuningaskunnan nukkevaltion. 
Saksalainen kenraalikuvernööri von Beseler julkaisi Saksan ja Itävallan keisarien nimissä 5. marraskuuta 1916 sopimuksen, jossa hän lupasi Puolan valtion perustamisen kuitenkaan määrittelemättä tarkemmin, kuka on valtionpäämies, mitkä on maan rajat tai mikä on hallintojärjestelmä.
Koska kuningaskunnalla ei ollut vielä hallitsijaa, tehtäviä hoiti valtionhoitajaneuvosto. Syyskuun 18. siihen nimettiin:
Valtionhoitajaneuvosto nimitettiin seremoniallisesti Tadeusz Kościuszkon kuoleman vuosipäivänä 15. lokakuuta virkaansa. Se nimitti edelleen lakimies Jan Kucharzewskin pääministeriksi. Kaikesta luodusta Puolan kuningaskunnan puolalaishallinnosta huolimatta valta oli saksalaisviranomaisten käsissä.
Kenraali von Beseler luovutti vallan 6. lokakuuta 1918 Puolan siviiliviranomaisille neuvoteltuaan ensin sotamarsalkka von Hindenburgin kanssa. Puolalaiset sotilaat, jotka olivat olleet osa Itävalta-Unkarin armeijaa ja Puolan Wehrmachtissa, siirrettiin puolalaisen valtionhoitajaneuvoston alaisuuteen 10. lokakuuta 1918. Useat puolalaistahot olivat vaatineet saksalaisia vapauttamaan kenraali Piłsudski, joka oli vankina Saksan Magdeburgissa. Tilanne ratkesi 11. marraskuuta 1918, kun Saksa antautui. Valtionhoitajaneuvosto luovutti valtansa Józef Piłsudskille. Valtionhoitajaneuvosto erosi kolme päivää myöhemmin. Näin Puolan kuningaskunnan taru oli päättynyt.
Sipi Siintola

Sipi Edvard Siintola, vuoteen 1906 Ilén (9. huhtikuuta 1885 Porin maalaiskunta – 16. helmikuuta 1953 Helsinki) oli apteekkineuvos, opettaja, historioitsija ja tietokirjojen laatija.
Siintolan vanhemmat olivat palstatilallinen Matti Vihtori Siintola ja Amanda Kristiina Brander ja puoliso vuodesta 1920 Edith Ingeborg Wahlström. Siintola valmistui farmaseutiksi 1905, suoritti ylioppilastutkinnon 1908, valmistui filosofian kandidaatiksi 1912, proviisoriksi 1913 ja apteekkariksi 1921. Hän toimi Helsingin yliopistossa kemiallisen laitoksen laboraattorina 1913–1915 ja farmaseuttisen laitoksen opettajana 1912–1918, valtioneuvoston alkoholiosaston johtajana 1917–1919, lääkintöhallituksen jäsenenä ja asessorina 1919–1922 sekä apteekkarina Turussa (Turun 3. apteekki) 1922–1934 ja Helsingissä (Helsingin 11. apteekki) vuodesta 1934. Turun yliopistossa hän oli kemian laboratorion assistentti 1922–1927 ja työskenteli sitten Helsingin yliopistossa käytännöllisen farmasian opettajana. Siintolalla oli useita alansa luottamustehtäviä, hän oli Suomen Farmaseuttien yhdistyksen sihteerinä 1916–1919, Suomen apteekkariyhdistyksen varapuheenjohtajana kymmenisen vuotta vuodesta 1925, oli yhdistyksen kunniajäsen ja vuodesta 1946 apteekkineuvos. Siintola oli Turun terveydenhoitolautakunnan puheenjohtajana 1931–1934, Suomen farmakopeakomitean jäsenenä ja farmaseuttien opetuskomitean sihteerinä vuodesta 1926 sekä Suomen edustajana "La fédération Internationale pharmaceutique"-seurassa. Siintola julkaisi muun muassa apteekkitilaston ja sanakirjan apteekkeja varten. Hän teki opintomatkoja Skandinavian maihin, Ranskaan, Saksaan ja Italiaan.
Medeia (täsmennyssivu)

Medeia () tai Medea voi viitata seuraaviin:
Pinzón

Pinzón on saari Ecuadorille kuuluvilla Galápagossaarilla. Saari on kivinen, siellä kasvaa piikikästä pusikkoa ja harvakseltaan puita. Sen keskiosa on korkeampi kuin muut saaret, joten sinne tiivistyy sumua, joka tarjoaa kosteutta monille päällyskasveille, kuten saniaisille ja bromelioille. 
Saarella pesii jättiläiskilpikonna, jolle ihmisen toiminta on aiheuttanut monia vastoinkäymisiä. Ensin valaanpyytäjät vähensivät lajin kantaa huomattavasti. 1800-luvulla saarelle tuli laivojen mukana rottia, jotka söivät kilpikonnien munia ja poikasia. 1900-luvulla myös tieteellisten näytteiden keräily vähensi kantaa. Vuonna 1965 saarelta pelastettiin munia muualla haudottaviksi, ja poikasia on palautettu yhteensä yli 800. Rottia on yritetty hävittää vuosina 1988–2012, ja saarella on vihdoin havaittu istutettujen kilpikonnanpoikasten jäävän eloon ja jopa luontaista lisääntymistä.
Judah P. Benjamin

Judah Philip Benjamin (11. elokuuta 1811 Christiansted, Tanskan Länsi-Intia – 6. toukokuuta 1884 Pariisi, Ranska) oli yhdysvaltalainen poliitikko, joka toimi uransa aikana Yhdysvaltain senaattorina Louisianan osavaltiossa. Sisällissodan aikana hän toimi monessa eri korkea-arvoisessa tehtävässä Amerikan konfederaation hallinnossa. Sodan jälkeen hän muutti Yhdistyneeseen kuningaskuntaan. Benjamin oli Yhdysvaltain historian ensimmäinen juutalainen senaattori ja ministeri. Hän kuoli Pariisissa 72-vuotiaana 6. toukokuuta 1884.
Tiedon Lohi

Tiedon Lohi (myös Fintan) on irlantilaisessa mytologiassa taianomainen lohi, jota sankari Finn mac Cumhaill vahingossa maistoi ja tuli siten tietäjäksi. Fenian-taruissa kerrotaan, että bardi Finnegas oli yrittänyt pyydystää lohta seitsemän vuotta. Hän saa sen lopulta kiinni ja pyytää Finniä paistamaan sen. Finn polttaa peukalonsa kalan lihassa käännellessään sitä vartaassa. Kun hän imaisee peukaloansa, kaikki tieto siirtyy välittömästi häneen. Myöhemmin Finnegas tarjoaa Finnille lohea syötäväksi, ja siten Finn omaksuu ikuisen viisauden.
Lohi on sekä irlantilaisessa että walesilaisessa mytologiassa viisauden ja tiedon symboli. Mabinogion-tarukokoelmaan kuuluvassa walesilaisessa tarussa "Culhwch ac Olwen" esiintyy useita puhuvia eläimiä ja yksi niistä on Llyn Llywin lohi, yksi maailman vanhimmista eläimistä.
Rábida

Rábida on pieni saari Ecuadorille kuuluvilla Galápagossaarilla. Se sijaitsee 4,5 km Santiagosta etelään. Saari on yksi tuliperäisimmistä. Siellä on useita pieniä tulivuorenkraattereita, joiden laava on rautasisällön takia punasävyistä. Rinteet ovat jyrkät, ja rannat kivikkoiset, paitsi saaren koillisosassa, missä on pieni hiekkaranta. 
Sinne on tuotu vuohia kahteen otteeseen 1970-luvulla, mutta ne saatiin hävitettyä 1977. Rotat ovat edelleen vieraslaji, joka on haitallinen sekä kasveille että linnuille ja matelijoille.
Ilona Zrínyi

Ilona Zrínyi (1643 – 18. helmikuuta 1703) oli kroatialaisen Zrínyin aatelissuvun jäsen sekä unkarilaisten Habsburgien vastaisten kapinajohtajien Ferenc I Rákóczin ja Imre Thökölyn vaimo. Ilona johti Thökölyn kapinan aikana Munkácsin linnan puolustusta sen kaksi vuotta kestäneen piirityksen aikana. Lopulta pari päätyi maanpakoon Osmanien valtakuntaan. Ilonan pojasta hänen ensimmäisestä avioliitostaan Ferenc II Rákóczista tuli myös merkittävä kapinajohtaja.
Elämäkerta.
Ilona Zrínyi syntyi vuonna 1643 Kroatian Ozaljissa. Hänen isänsä oli Kroatian baani Péter Zrínyi ja äiti Katalin Frangepán. Vuonna 1666 hän meni naimisiin yläunkarilaisen aatelismiehen ja maanomistajan Ferenc I Rákóczin kanssa. Ilonan aviomies sekä isä Péter ottivat osaa Habsburgien vastaiseen salaliittoon. Salaliittolaiset nostattivat vuonna 1670 Ylä-Unkarissa kapinan, jolle odotettiin tukea Turkista ja Ranskasta. Apua ei kuitenkaan lopulta tullut ja keisarilliset joukot kukistivat kapinan helposti. Vangiksi jäänyt Péter Zrínyi mestattiin varoittavana esimerkkinä muiden kapinajohtajien ohella Wienissä vuonna 1671. Ilonan aviomies Ferenc säilyi hengissä vain vaikutusvaltaisen äitinsä Zsófia Báthorin ansiosta. Unkarilainen kapinaliike ei sammunut, vaan niin sanotut kurutsit alkoivat tehdä vuodesta 1672 lähtien hyökkäyksiä Ylä-Unkariin Transsilvanian puolelta. Ilonassa tapahtumat olivat herättäneet katkeran vihan Habsburgeja kohtaan. Ferenc kuoli vuonna 1676 ja Ilona Zrínyi peri Rákóczien suuren maaomaisuuden.
Vuonna 1682 Ilona meni uudestaan naimisiin, tällä kertaa Imre Thökölyn kanssa. Thököly oli noussut kurutsien johtoon vuonna 1678, ja hänen johdollaan kurutsien oli onnistunut karkottaa keisarille uskolliset joukot eli labantsit Ylä-Unkarista. Hänen asemansa vahvistui entisestään Ilonan kanssa solmitun avioliiton mukanaan tuomasta maaomaisuudesta. Ulkoista tukea Thököly sai Turkista, ja lopulta hän otti vastaan myös sulttaanin tarjoaman Unkarin kuninkaan arvonimen. Turkkilaisten suuri armeija eteni suurvisiiri Merzifonlu Kara Mustafa paššan johdolla kohti Wieniä keväällä 1683, mutta turkkilaiset kärsivät kuitenkin huomattavan tappion Wienin taistelussa vasta perustetulle Pyhälle Liitolle. Thököly menetti kannatustaan, ja keisarilliset joukot etenivät Ylä-Unkariin, jossa he piirittivät Munkácsin linnan, jonka puolustusta Ilona Zrínyi johti. Linnaa piiritettiin kaksi vuotta ennen sen kukistumista tammikuussa 1688. 
Lopulta antautunut Ilona Zrínyi vietiin Wieniin. Linnan antautumisen jälkeen hänet oli erotettu ensimmäisestä avioliitosta syntyneestä pojastaan Ferenc II Rákóczista. Ferenc kasvoi jesuiittaluostarissa, ja myöhemmin hänestäkin tuli merkittävä unkarilainen kapinajohtaja. Ilona vapautettiin Thökölyn joukkojen ottamia vankeja vastaan neljän vuoden vankeuden jälkeen. Ilona ja Thököly siirtyivät maanpakoon Turkkiin. Ilona kuoli sairauteen Turkin İzmitissä 18. helmikuuta 1703.
Sergei Plehanov

Sergei Plehanov (, s. 13. toukokuuta 1978) on venäläinen karateka. Hän saavutti hopeaa World Openissa 2003 ja on kaksinkertainen Venäjän avoimensarjan mestari.
Kilpaura.
Plehanov saavutti Venäjän avoimen sarjan mestaruuden 1999 voitettuaan loppuottelussa Artem Puskasin. Hän uusi mestaruutensa seuraavana vuonna 2000, jolloin Plehanov voitti loppuottelussa Mihail Kozlovin. Plehanov saavutti 2001 superraskaassasarjassa MM-pronssia.
Seuraavan kerran Plehanov saavutti hopeaa 2002 Venäjän avoimessa kisoissa, jolloin hän hävisi mestaruusottelussa Artem Puskasille. Syyskuussa Plehanov saavutti MM-hopeaa joukkuekumitessa, kun Venäjä hävisi loppuottelussa Brasilialle. Hän kohtasi loppuottelussa Ewerton Teixeiran. Kaksikon välinen ottelu päättyi tasapeliin.
MM-hopeaa (2003).
Plehanov oli mukana Kyokushinin maailmanmestaruuskilpailujen avoimen painoluokan turnauksessa. Hän aloitti kolmipäiväisen turnauksen voittamalla avauskierroksella Javier Lezcanon ja toisella kierroksella Simphiwe Dlulanen. Kolmannella kierroksella Plehanov voitti Gun Irisawan myöskin tuomariäänin. Neljännellä kierroksella hän voitti Emil Kostovin ja viidennellä Yasuhiko Kimuran. Välierässä Plehanov voitti Glaube Feitosan ja eteni loppuotteluun, jossa hän hävisi mestaruuden Hitoshi Kiyamalle.
Venäjän superraskaansarjan mestaruuden 2005 voitettuaan loppuottelussa viisi kertaa aiemmin mestaruuden voittaneen Mihail Kozlovin.
Helmikuussa 2019 Plehanov palasi takaisin pitkän tauon jälkeen ottelemaan. Hän kohtasi Moskovassa kansainyhteisön cupissa Zsolt Zhigan 90-kilon sarjassa, jonka Plehanov voitti tuomariäänin.
Mika Kähönen

Mika Kähönen on suomalainen lääkäri, joka toimii Tampereen yliopiston kliinisen fysiologian professorina.
Kähönen valmistui lääkäriksi ja lääketieteen tohtoriksi Tampereen yliopistolta. Hänen englanninkielinen väitöskirja (1995) tarkasteli kohonneen verenpaineen hoitoa ja oli otsikoitu "Long-term antihypertensive therapy and arterial function in experimental hypertension".
Professori Kähönen on tuottelias tutkija, hänen julkaisuluettelossaan on yli 550 nimikettä. Vuonna 2018 Kähönen nousi arvostetulle viitatuimpien tutkijoiden "2018 Highly Cited Researchers" -listalle tieteenrajat ylittävän tutkimuksen aihepiiristä. Maailmanlaajuisesti tällä alansa viitatuimpien (siteeratuin 1 %) listalla on kaikki aihealueet mukaan luettuna runsas 4 000 tutkijaa 21 tieteenalalta ja noin 2 000 tieteenrajat ylittävää tutkijaa. Tutkijoista 33 työskentelee ensisijaisesti Suomessa.
American Media, Inc.

American Media Inc. (A.M.I.) on yhdysvaltalainen sanoma- ja aikakauslehtien kustannusyhtiö. Se on perustettu vuonna 1936, ja sen pääkonttori sijaitsee New Yorkissa. American Media julkaisee monia julkisuuden henkilöihin ja juoruihin keskittyviä lehtiä, joihin kuuluvat muun muassa "National Enquirer", "National Examiner", "Globe", "Closer", "In Touch Weekly" ja "Us Weekly".
American Median toimitusjohtaja on David Pecker. Hän on kertonut olevansa Donald Trumpin ystävä. Joulukuussa 2018 New Yorkin eteläisen piirin syyttäjänvirasto ilmoitti tehneensä American Median kanssa sopimuksen, jonka mukaan yhtiötä ei syytetä osallisuudesta niin sanotun vaitiolorahan maksamiseen valokuvamalli Karen McDougalille ennen Yhdysvaltain vuoden 2016 presidentinvaaleja. Vastineeksi American Media suostuu yhteistyöhön syyttäjänviraston kanssa.
Inkarnaatio (kristinusko)

Inkarnaatio on yksi kristinuskon keskeisimmistä opeista. Sen mukaan Pyhän Kolminaisuuden toinen persoona, Jeesus Kristus, tuli ihmiseksi maan päälle, kun Neitsyt Maria tuli raskaaksi Pyhän Hengen vaikutuksesta. Inkarnaatio tarkoittaa "lihaksi tulemista" (lat. "Christus incarnatus est", Kristus tuli lihaksi), kristillisessä teologiassa Jumalan ihmiseksi tulemista Jeesuksessa, kuten todetaan Johanneksen evankeliumissa (Joh.1:14): ”Sana tuli lihaksi ja asui meidän keskellämme.” Athanasiuksen uskontunnustuksen mukaan Jeesus oli täysi Jumala ja täysi Ihminen.
Jeesuksen syntymän muistoksi kristityt juhlivat vuosittain joulua. Sitä voidaan muistella myös Marian ilmestyspäivänä, jolloin enkeli Gabriel ilmoitti Jeesuksen tulevasta syntymästä.
Heikki Räisäsen mukaan oppi inkarnaatiosta ei esiinny vielä Raamatussa, vaan on myöhemmin pystytetty teologinen oppi.
Helsingin Raamattukoulu

Helsingin Raamattukoulu on Suomen evankelis-luterilaisen kirkon piirissä toimiva raamattukoulu (virallisesti organisoitunut säätiöksi). Säätiön tarkoituksena on edistää ja ohjata Raamatun opiskelua ja tuntemusta sekä kouluttaa sopivia henkilöitä palvelemaan Suomen evankelis-luterilaisen kirkon seurakuntia. Säätiö tekee myös kristillissosiaalista työtä.
Historia.
Helsingin Raamattukoulun toiminta on alkanut 1951, kun koulun perustaja sisar (myöhemmin opetusneuvos) Kerttu Vainikainen aloitti Diakonissalaitoksella raamattutunnit. Helsingin Raamattukouluyhdistys perustettiin vuonna 1953, josta muodostettiin nykyinen Helsingin Raamattukoulusäätiö vuonna 1961. Raamattukoulu perustettiin yleistä raamatunopetusta varten. Näkemyspohjaltaan raamattukoulussa oli tiettyä reformoitua vivahdetta. Toiminnan pohjalta kehitty vähitellen kenttäorganisaatio myös evankelioivaa kokoustoimintaa varten.
Floridankilli

Floridankilli ("Jordanella floridae") on hammaskillien heimoon kuuluva kala. George Goode ja Tarleton Bean kuvasivat lajin vuonna 1879.
Koko ja ulkonäkö.
Laji on pienikokoinen, parhaimmillaan 5–7 senttimetrin mittainen. Floridankilli on muodoltaan pyöreä, evät mukaan lukien. Kyljessä erottuu vihreä laikku.
Levinneisyys ja elinympäristö.
Lajin alkuperäinen levinneisyysalue on Pohjois-Amerikan Yhdysvallat, mutta sitä on tuotu myös Australiaan. Floridankilli elää makeassa ja murtovedessä. Se menestyy akvaariossa.
Ravinto ja elintavat.
Lajin kalat syövät toukkia, äyriäisiä, hyönteisiä ja kasvillisuutta.
South Plaza

South Plaza on pieni asumaton saari Ecuadorille kuuluvilla Galápagossaarilla. Saaren pinta-ala on 0,13 neliökilometriä. Korkein kohta kohoaa 23 metrin korkeuteen.
Eläimistö.
Saarella elää laava- ja merileguaaneja sekä näiden harvinaista risteymää. Laavaleguaanien kanta on noin 300 yksilöä. Siellä elää myös merileijonia.
Orytsaliini

Orytsaliini (C12H18SN4O6) on nitrattuihin sulfonamideihin kuuluva aromaattinen orgaaninen yhdiste. Yhdistettä käytetään maataloudessa rikkaruohomyrkkynä.
Ominaisuudet, valmistus ja käyttö.
Huoneenlämpötilassa orytsaliini on kellanoranssia kiteistä ainetta. Yhdiste on käytännöllisesti katsoen veteen liukenematonta, mutta liukenee moniin orgaanisiin liuottimiin esimerkiksi etanoliin, asetoniin, asetonitriiliin ja dikloorimetaaniin. Orytsaliinin herbisidiset ominaisuudet perustuvat siihen, että se estää mikrotubulusten muodostumisen ja tällöin myös kasvien solunjakautuminen estyy. Yhdiste myös estää oksidatiivista fosforylaatiota. Ihmisille se on akuutisti vain hieman ärsyttävä ja myrkyllinen, mutta on todennäköisesti karsinogeeninen eli syöpää aiheuttava yhdiste.
Orytsaliinia valmistetaan 4-dipropyyliamino-3,5-dinitrobentseenisulfonyylikloridin ja ammoniakin vesiliuoksen välisellä reaktiolla. Sitä käytetään rikkaruohomyrkkynä muun muassa auringonkukka-, rypsi-, maapähkinä-, soija-, puuvilla sekä hedelmä- ja viiniviljelmillä. Tämän lisäksi sitä voidaan myös käyttää ei-viljelysmailla kuten nurmilla ja ruohokentillä. Orytsaliini on hyväksytty käytettäväksi muun muassa Yhdysvaltojen, Australian ja eräiden EU-maiden alueella.
Metro Exodus

Metro Exodus on 4A Gamesin kehittämä ja Deep Silverin julkaisema ensimmäisen persoonan ammunta- ja selviytymiskauhupeli. Peli julkaistiin 15. helmikuuta PlayStation 4:lle, Microsoft Windowsille ja Xbox Onelle. Pelin Linux-versio on julkaistu 14. huhtikuuta 2021.
Peli on jatko-osa peleille "Metro 2033" ja "".
Pelin julkaisija päätti julkaista pelin Epic Games Storessa ja vetää sen myynnistä Steam-palvelusta viitaten sen ottaman provision määrään syynä ja huolimatta aiemmasta ennakkomyynnistä. Peli palasi Steam-palveluun vuoden yksinoikeuden päätyttyä.
Juoni.
On kulunut 23 vuotta maapallon tuhoon johtaneesta ydinsodasta. Nuori moskovalainen, Metron pelastajaksikin kutsuttu Artyom lähtee matkalle Uralin vuoristojen läheisyyteen Volga-joelle, josta huhutaan löytyvän vielä elämää. Tämä matkaa yhdessä joukkueensa kanssa "Auroralla", suurella höyryveturilla, itään.
Artyomin lisäksi edellisistä osista Anna, Artyomin vaimo, tekee paluun.
Vastaanotto.
Peli on saanut Muropaketin arvostelussa arvosanaksi 4/5 tähteä.
V2.fi antoi pelille arvosanaksi 4/5 tähteä arvostelussaan.
Juice (vuoden 2018 elokuva)

Juice on vuonna 2018 ensi-iltansa saanut suomalainen elämäkertaelokuva, jonka on ohjannut Teppo Airaksinen. Elokuva kertoo muusikko Juice Leskisen elämästä. Pääosassa Leskistä esittää Riku Nieminen. Muissa pääosissa esiintyvät Iida-Maria Heinonen, Pekka Strang, Antti Tuomas Heikkinen, Silmu Ståhlberg, Ilkka Heiskanen ja Anna-Leena Sipilä.
Rooliaan varten Nieminen joutui ensin laihduttamaan itseään 10 kiloa päästäkseen Juicen nuoruusmittoihin ja sitten lihottamaan itseään 26 kiloa päästäkseen Juicen myöhempiin mittoihin. Nieminen laulaa myös elokuvassa itse kaikki Juicen kappaleet. Elokuva on kuvattu kokonaan filmille, jota kului 10 kilometriä ja kuvauspäiviä elokuvalle kertyi 36.
"Juice" sai ensi-iltansa 26. joulukuuta 2018. Elokuva sai eniten Jussi-ehdokkuuksia vuoden 2019 gaalassa kahdeksalla ehdokkuudella. Se palkittiin parhaasta pukusuunnittelusta, maskeeraussuunnittelusta ja kuvauksesta.
Painkiller Jane

Painkiller Jane on yhdysvaltalaisen Event Comics -sarjakuvakustantamon julkaisemissa sarjakuvissa esiintyvä fiktiivinen supersankari. Jimmy Palmiottin ja Joe Quesadan luoma hahmo esiintyi ensimmäisen kerran vuonna 1995 sarjakuvassa "22 Brides", mutta sai oman viisiosaisen minisarjan vuotta myöhemmin. Jane on vieraillut muun muassa Tuomarin, Vampirellan ja Hellboyn sarjakuvissa.
Event Comics lopetti toimintansa vuonna 1999, jonka jälkeen Jimmy Palmiotti jatkoi hahmon käsikirjoittajana useille eri piirtäjille eri kustantamoissa.
Hahmo sai uudelleenjulkaisun Dynamite Entertainmentin alaisuudessa oman minisarjan myötä. Tuon jälkeen Marvelin omistama Icon Comics julkaisi hahmosta kaksi minisarjaa.
Myöhemmin hahmo siirtyi Jimmy Palmiottin ja Amanda Connerin omistaman PaperFilmsin alaisuuteen, jossa sitä on julkaistu useilla eri kielillä. Palmiotti kertoi alkuvuonna 2014 ilmestyneen "The Price of Freedom" sarjakuvan aikana Painkiller Janen tulevaisuuden sarjakuvissa olevan uhattuna heikkojen myyntimäärien vuoksi.
Sarjakuvahahmon pohjalta on luotu elokuva vuonna 2005 ja televisiosarja vuonna 2007. Lotus Entertainment ja Solipsist Film ilmoittivat marraskuussa 2016 suunnitelmista tuoda hahmo uudelleen elokuvaruudulle.
Kaskade

Ryan Gary Raddon (s. 25 helmikuuta 1971 Chicago, Yhdysvallat), tunnettu taiteilijanimellään Kaskade, on yhdysvaltalainen DJ ja tuottaja. "DJ Magazine" on äänestänyt Kaskaden "Amerikan parhaaksi DJ:ksi" vuosina 2011 ja 2013, ja 51. parhaaksi koko maailmassa vuonna 2009. 
Yksityiselämä.
Kaskade syntyi Chicagossa ja vietti nuoruutensa Northbrookissa, Illinoisin osavaltiossa. Hän aloitti musiikin tuottamisen ja DJ:nä toimimisen opiskeluaikoinaan Brigham Youngin yliopistossa. 19-vuotiaana Raddon vietti kaksi vuotta Japanissa Myöhempien Aikojen Pyhien Jeesuksen Kristuksen kirkon kautta. Lähetystyönsä jälkeen hän muutti Salt Lake Cityyn opiskellakseen viestintää Utahin yliopistossa.
Raddon on naimisissa ja hänellä on kolme lasta. Hän on jäsenenä Myöhempien Aikojen Pyhien Jeesuksen Kristuksen kirkossa.
Kaskaden veli Rich Raddon on tunnettu yrittäjä ja elokuvatuottaja.
Musiikillinen ura.
Kaskade aloitti DJ-keikkailun vuonna 1995 keikkailemalla kerran kuussa utahilaisella klubilla. Noilla yliopistoaikansa esiintymisillään hän hankki ensimmäiset studiotarvikkeensa. Hän muutti myöhemmin San Fransiscoon, ja jatkoi DJ-keikkojen tekemistä ja musiikin tuottamista samalla työskennellen OM Records -levy-yhtiössä. Kaskade allekirjoitti myös ensimmäisen levytyssopimuksensa yhtiön kanssa.
Kaskaden ensimmäinen single "What I Say" julkaistiin 2001, ja se saavutti heti viidennen sijan Billboardin Hot Dance Club Play -listalla. Hänen neljäs singlensä "Everything" saavutti myöhemmin listan ensimmäisen sijan. 
Loppuvuodesta 2006 Kaskade vaihtoi levy-yhtiötä Ultra Recordsille. Ultra Recordsilla Kaskade on tehnyt runsaasti yhteistyötä kanadalaisen deadmau5:n kanssa.
Joulukuussa 2013 Kaskade oli Grammy-ehdokkaana kappaleellaan "Atmosphere" sekä albumillaan "Athmosphere". Vuonna 2014 Kaskade oli Forbesin mukaan maailman 8. korkeimmin palkattu DJ tämän tienatessa 17 miljoonaa dollaria vuodessa.
Tyynenmeren laatta

Tyynenmeren laatta on tektoninen laatta, joka sijaitsee Tyynellämerellä. Se on 103 miljoonan neliökilometrin kokoinen ja suurin tektoninen laatta. Se sekä pienemmät Nazcalaatta, Kookossaaren laatta, Juan de Fucan laatta ja Filippiinien laatta muodostavat Tyynenmeren tulirenkaan.
Kontulan ala-aste

Kontulan ala-aste on koulu Kontulassa, Helsingissä. Koulussa on luokat 1–6, erityisopetusta ja maahanmuuttajille tarkoitettu valmistava luokka. Koulurakennuksen suunnittelivat arkkitehdit Timo ja Tuomo Suomalainen. Koulurakennus otettiin käyttöön 1.4.1970. Koulussa on noin 450 oppilasta.
Hau Hau, Piip ja Veli

Hau Hau, Piip ja Veli (engl. "Ruff-Ruff, Tweet and Dave") on vuoden 2015 brittiläis-singaporelainen animaatiosarja. Sarjan on kääntänyt Minna Tasanto.
Juoni.
Jokaisessa jaksossa, Hau Hau, Piip ja Veli kutsuvat Hamsteri Hattusen seikkailemaan. Jokaisessa jaksossa Hattunen esittää muutamia kysymyksiä. Kolme otsikkamerkkiä antavat vastauksensa, mutta vain yksi niistä on oikein. Hattunen kysyy sitten katsojilta, kuka kolmesta antoi oikean vastauksen kysymykseen. 
Äänirooleissa.
Suomenkieliset äänet
Andante huilulle ja orkesterille

Andante C-duuri on Mozartin teos huilulle ja orkesterille. Nykyään teosta esitetään pääasiassa huilulla ja pianolla.
Suhoi-Gulfstream S-21

Suhoi-Gulfstream S-21 oli suunniteltu hanke venäläis-amerikkalaiseksi ääntä nopeammaksi liikelentokoneeksi.
Projektin taustaa.
1987 Pariisin ilmailushow'ssa Gulfstreamin toimitusjohtaja CEO Allen Paulsonin ja Suhoin pääsuunnittelija 
Mikhail Seemonovin välillä oli tärkeä tapaaminen.
1990-luvun alussa Gulfstream Aerospace ja Suhoi aloittivat yhteisyrityksen pienen ääntä nopeamman liikelentokoneen kehittämiseksi, koodinimeltään "S-21". Ääntänopeamman lentomatkustamisen kyseenalaisen markkinatilanteen ja tuonaikaisen lentokonetekniikan asettamien rajoituksien vuoksi projekti heikkeni ja viivästykset kasaantuivat.
Projekti jäi lopulta pienoismalliasteelle.
Nelli ja Noora

Nelli ja Noora (engl. "Nelly and Nora") on vuonna 2015 animaationa tehty lasten televisiosarja. Hyväntuulinen sarja kahdesta sisaruksesta, Nellistä ja Noorasta, jotka viettävät lomansa ja viikonloppuja isänsä ja äitinsä kanssa karavaanikylässä meren rannalla. Nelli ja Noora -animaatiosarja soveltuu kolmesta vuodesta ylöspäin.
Äänirooleissa.
Suomalaiset äänet 
Käännös: Jari Salo
K’Andre Miller

K’Andre Miller (s. 21. tammikuuta 2000 Saint Paul, Minnesota, Yhdysvallat) on yhdysvaltalainen jääkiekkopuolustaja, joka pelaa NHL-joukkue Carolina Hurricanesissa. New York Rangers varasi hänet ensimmäisellä kierroksella 22. pelaajana .
Ura.
Seuraura.
Miller kävi high schoolin Minnesota High Schoolissa. Saskatoon Blades varasi hänet 177. pelaajana WHL:n varaustilaisuudessa 2015. Miller ei kuitenkaan siirtynyt joukkueeseen, jotta hän voisi pelata tulevaisuudessa Yhdysvaltain yliopistosarjoissa. Tammikuussa 2017 Blades kauppasi Millerin WHL-oikeudet ja kesän 2019 kuudennen kierroksen varausvuoron Victoria Royalsiin vaihdossa hyökkääjä Arjun Atwaliin. Vuodet 2016–2018 Miller vietti Yhdysvaltain maajoukkueen kehitysohjelman mukana pelaten mm. USHL-junioriliigaa. Hän pelasi kauden aikana myös CCM/USA Hockey All-American Prospects Gamessa.
New York Rangers varasi Millerin ensimmäisellä kierroksella 22. pelaajana . Kaudeksi 2018–2019 hän siirtyi Wisconsinin yliopistojoukkueeseen.
Heinäkuussa 2023 Miller teki Rangersin kanssa kaksivuotisen ja 7,744 miljoonan dollarin arvoisen jatkosopimuksen.
Heinäkuussa 2025 Miller kaupattiin Carolina Hurricanesiin vaihdossa ehdolliseen ykköskierroksen varaukseen, kakkoskierroksen varaukseen ja puolustaja Scott Morrow’hun. Osana kauppaa Miller teki Hurricanesin kanssa kahdeksanvuotisen 60 miljoonan dollarin arvoisen sopimuksen, jonka vaikutus joukkueen vuosittaiseen palkkakattoon on 7,5 miljoonaa dollaria.
Maajoukkueura.
Miller pelasi alle 20-vuotiaiden MM-kilpailuissa vuonna 2019, jolloin hän voitti hopeaa. Miller pelasi myös alle 18-vuotiaiden MM-kilpailuissa vuonna 2018, jolloin hän voitti hopeaa. Miller pelasi myös World U-17 Hockey Challengessa vuonna 2016.
Pelityyli.
"The Sports Forecaster" -sivuston mukaan Miller on iso ja fyysinen puolustava puolustaja, joka liikkuu kokoisekseen hyvin ja menee ruuhkatilanteisiin ennakkoluulottomasti. Hän pelaa kohtalaisen hyvin myös hyökkäyssuuntaan, mutta Millerin tulisi kuitenkin todistaa vielä tasonsa hyökkäävässä roolissa. Hän myös ajoittain pelaa itsensä ulos tilanteista taklatessaan.
Tete ja Mama

Tete ja Mama (engl. "Tee and Mo") on vuonna 2017 julkaistu brittiläis-kanadalaisena animaationa tehty lasten televisiosarja. Tete ja Mama kertoo energisen pikkuapinan Teten ja hänen nokkelan ja taiteellisen äitinsä Maman päivittäisistä puuhista. Tete ja Mama asuvat puumajassa keskellä viidakkoa. Usein heillä on mukanaan Teten lempilelu Superape ja muita viidakon ystäviä, kuten riehakas tiikeri Lilli, lentävä orava Tomo, virtahepo Heidi ja äksy pahkasika herra Nöf. Tete ja Mama viihtyvät yhdessä aamuherätyksestä iltasatuun asti. Kun Tete ja Mama haluavat tehdä eri asioita, auttaa lempeyden ja ymmärryksen ilmapiiri pääsemään yli erimielisyyksistä.
Jay O’Brien (jääkiekkoilija)

Jay O’Brien (s. 4. marraskuuta 1999 Hingham, Massachusetts, Yhdysvallat) on yhdysvaltalainen jääkiekkoilija, joka pelaa Providence Collegen yliopistojoukkueessa. Hän on pelipaikaltaan keskushyökkääjä. Philadelphia Flyers varasi O’Brienin ensimmäisellä kierroksella 19. pelaajana . Hän laukoo oikealta.
Pelityyli.
"The Sports Forecaster" -sivuston mukaan O’Brien on luotettava all around -keskushyökkääjä, joka pelaa hyvää kahden suunnan peliä, joka luistelee hyvin ja ottaa pelissään huomioon pienetkin yksityiskohdat. Hän on älykäs pelaaja, jolla on hyvä visio ja työmoraali. O’Brienin tulisi kuitenkin lisätä massaa ja voimaa maksimoidakseen potentiaalinsa. Hän ei myöskään erotu juuri viimeistelijänä ja O’Brienilla on kehitettävää kokonaisvaltaisessa pelaamisessa.
Ura.
Seuraura.
O’Brien pelasi Dexter Schoolin high school -joukkueessa, jonka jälkeen Youngstown Phantoms varasi hänet 96. pelaajana USHL:n varaustilaisuudessa 2015. Kauden 2016–2017 O’Brien pelasi suurimmaksi osaksi Thayer Academyn high school -joukkueessa ja MHSL-juniorisarjan Cape Cod Whalersissa, mutta hän debytoi myös Phantomsissa, jossa O’Brien pelasi neljä ottelua. Kaudella 2017–2018 hän sai pelejä niin Thayer Academyssa, Whalersissa, Yhdysvaltain maajoukkueen kehitysohjelmassa että yhden ottelun Phantomsissa. O’Brien pelasi kauden aikana myös CCM/USA Hockey All-American Prospects Gamessa.
Philadelphia Flyers varasi O’Brienin ensimmäisellä kierroksella 19. pelaajana . Samana kesänä hänet varasi myös Shawinigan Cataractes koko QMJHL:n yhdysvaltalaisvaraustilaisuuden toisena pelaaja edellään vain Jack Williams. O’Brien ei kuitenkaan siirtynyt sinne, vaan hän päätti siirtyä kaudeksi 2018–2019 Providence Collegen yliopistojoukkueeseen.
Maajoukkueura.
O’Brien edusti Yhdysvaltoja alle 20-vuotiaiden MM-kilpailuissa vuonna 2019, jolloin hän voitti hopeaa.
Petteri Kaniini

Petteri Kaniini () on vuoden 2014 valmistunut brittiläis-irlantilainen animaatiosarja, joka perustuu Beatrix Potterin lastenkirjoihin.
Äänirooleissa.
Suomenkieliset äänet
Laulut.
Käännös: Fiable Oy
Studio: Uptempo
ISSF Pistoolilajit

Kansainvälisen ampumaurheiluliiton (ISSF) pistoolilajeja, Suomen lajiliittona SAL, ovat:
Olympialaisissa kilpaillaan vain 10 metrin ilmapistoolissa, 25 metrin olympiapistoolissa ja 25 metrin urheilupistoolissa. Näissä lajeissa järjestetään myös olympialajeille tarkoitettu maailmancup.
Suomen Ampumaurheiluliiton (SAL) lajeina on myös edellä mainittujen lisäksi:
Antonin Guigonnat

Antonin Guigonnat (s. 2. heinäkuuta 1991 Ambilly) on ranskalainen ampumahiihtäjä ja kaksinkertainen maailmanmestari.
Guigonnat saavutti nuorten MM-kilpailuissa pronssia viestissä 2012. Östersundin MM-kilpailuissa 2019 hän sai hopeaa yhteislähtökilpailussa. Takaa-ajossa hän sijoittui seitsemänneksi. Pokljukan MM-kilpailuissa 2021 hän voitti sekapariviestin maailmanmestaruuden. Henkilökohtaisilla matkoilla hän oli pikakilpailussa neljästoista. Oberhofin MM-kilpailuissa 2023 hän voitti viestissä kultaa sekä sijoittui pikakilpailussa kymmenenneksi ja takaa-ajossa 14:nneksi.
Guigonnat sijoittui maailmancupissa palkintokorokkeelle ensimmäisen kerran, kun hän oli pikakilpailussa kolmas Le Grand-Bornandissa joulukuussa 2017. Hän oli seuraavassa kuussa yhteislähdössä Ruhpoldingissa toistamiseen kolmas. Toistaiseksi parhaimman sijoituksensa maailmancupissa Guigonnat sai joulukuussa 2018 pikakilpailussa Pokljukassa, kun hän oli toinen. Hän oli myös Anterselvassa pikakilpailun kolmas ja takaa-ajon toinen. Pikakilpailun cupissa hän sijoittui viidenneksi kaudella 2018−2019.
Preševon Medveđan ja Bujanovacin vapautusarmeija

Preševon Medveđan ja Bujanovacin vapautusarmeija eli UÇPMB () oli Preševossa, Medveđassa ja Bujanovacissa toiminut aseellinen järjestö. Se yritti liittää edellä mainitut kunnat Kosovoon. Kaikista kolmesta kunnasta vain Preševossa albaanit ovat suurin etninen ryhmä.
Vuonna 1999 UÇPMB aloitti Preševon konfliktin.
Air Fijin lento 121

Air Fijin lento 121 oli Air Fijin Fidžin sisäinen reittilento Suvasta Nadiin. Lennolla 24. heinäkuuta 1999 käytetty Embraer EMB 110P1 Bandeirante laskeutui lentäjän virheen vuoksi liian matalalle ja törmäsi vuoreen lähellä Delailasakaun kylää Naitasirin alueella. Lennolla oli 15 matkustajaa ja kaksi miehistön jäsentä, ja kaikki saivat onnettomuudessa surmansa. Se on Fidžin historian pahin lento-onnettomuus.
Tapahtumat.
Lento 121 lähti Suvasta kello 5.25. Kyydissä oli 15 matkustajaa ja kaksi miehistön jäsentä, joista yhdeksän oli fidžiläisiä, viisi australialaisia, yksi japanilainen, yksi kiinalainen ja yksi uusiseelantilainen. Miehistö kertoi 5.33 Suvan lennonjohdolle lentävänsä 6 000 jalan korkeudella suoralla reitillä kohti Nadia. Koneesta oli tarkoitus ottaa yhteys Nadin lennonjohtoon kello 5.35, mutta mitään ei kuulunut, eikä miehistö vastannut radioviestihin.
Kone syöksyi maahan noin 15 minuuttia lentoonlähdön jälkeen. Koneen oikea siipi osui rinteessä kasvaneeseen puuhun, minkä jälkeen kone hajosi osiin ja törmäsi rinteeseen 1,3 kilometrin päässä ensimmäisestä osumapaikasta. Koneen hylky nähtiin piakkoin etsintöihin osallistuneesta helikopterista, eikä onnettomuuspaikalla näkynyt merkkejä eloonjääneistä.
Ruumiiden poistamista onnettomuuspaikalta hidasti paikan syrjäisyys: lähimpään kylään oli kuuden tunnin kävelymatka, autoteitä alueella oli vähän ja puhelinyhteyttä ei lainkaan. Useat ruumiista olivat onnettomuuden jäljiltä pahasti silpoutuneita ja jumissa koneen hylyssä. Myös pelastuskaluston puute viivytti ruumiiden irrottamista ja siirtämistä paikalta.
Onnettomuuden syyt.
Onnettomuuden tutki Fidžin siviili-ilmailuviranomainen yhdessä Australian Transport Safety Bureaun kanssa. Tutkinnassa selvisi, että miehistö oli ilmoittanut lentävänsä 6 000 jalassa, mutta laskeutui silti minimikorkeuden (5 400 jalkaa) alapuolelle, mikä johti ensimmäiseen osumaan.
Kapteenin todettiin levänneen ennen onnettomuuslentoa liian vähän ja nauttineen lääkinnällistä käyttöä suuremman määrän antihistamiinia ennen lentoa, mikä vaikutti hänen kykyynsä lentää konetta turvallisesti. Lisäksi kapteenin veli kertoi hänen juoneen alkoholia vielä alle neljä tuntia ennen lentoa.
Lauri Leikkonen

Lauri Olavi Leikkonen (18. marraskuuta 1908 Sippola – 5. joulukuuta 2001 Virolahti) oli suomalainen kirkkoherra ja kirjailija.
Leikkonen pääsi ylioppilaaksi Turun suomalaisesta lyseosta 1927 ja suoritti teologisen erotutkinnon 1931. Hänet vihittiin papiksi Viipurissa ja hän suoritti pastoraalitutkinnon 1941.
Leikkonen oli ylimääräisenä pappina Rantasalmella 1931–1933 ja Suistamolla 1933–1939 sekä 1943–1944. Hän toimi sitten Virolahdella kappalaisena 1944–1951 ja kirkkoherrana 1951–1971. Hän oli myös Haminan rovastikunnan lääninrovastina 1967–1971. Leikkonen toimi "Soanlahden ja Suistamon Seurakuntaviestin" päätoimittajana vuosina 1937–1939 ja 1943–1944. Hän oli aktiivinen lintuharrastaja ja hän oli Helsingin yliopiston virallisena lintujenrengastajana vuodesta 1933 alkaen.
Oke Peltonen

Oke Aarne Thorvald Peltonen (8. heinäkuuta 1909 Helsingin maalaiskunta – 6. toukokuuta 2005 Helsinki) oli suomalainen kirkkoherra, rovasti, opettaja ja kirjailija joka käytti myös salanimeä Tuomas Pyy.
Peltonen pääsi ylioppilaaksi Kotkan yhteiskoulusta 1929 ja suoritti teologisen erotutkinnon (sacri ministerii candidatus) 1935. Hänet vihittiin papiksi 1936 Tampereella, hän auskultoi oppikoulua varten 1936 ja hän suoritti pastoraalitutkinnon 1945.
Peltonen oli kirkkoherrana Rengossa, kappalaisena Kymin seurakunnassa 1952–1960 sekä uskonnonopettajana muun muassa Kymin yhteiskoulussa 1952–1960 ja sen jälkeen Helsingin Johanneksen seurakunnassa. Hän jäi eläkkeelle 1979.
Teoksia.
Nimellä "Oke Peltonen":
Nimellä "Tuomas Pyy":
Kailao

Kailao on tongalainen sotatanssi, joka on alun perin kotoisin Wallis ja Futunalta.
Historia.
Wallis ja Futunalla sekä Tongalla kailaota esitetään erilaisissa seremonioissa. Miehet tanssivat rummun tahdittamana taistelutilannetta muistuttavalla tyylillä nuijat ("pate kailao") käsissään. Tanssi esitetään ilman laulua, koska puhumista taistelutilanteissa pidettiin heikkoutena. Ryhmän johtaja ohjaa jäsenten toimintaa ja tanssissa pyritään kurillisuuteen, tottelevaisuuteen sekä aseenkäsittelytaitoon.
Tongan rugbymaajoukkue 'Ikale Tahi esitti kailaota alun perin nuijilla ja kepeillä, mutta nykyaikana joukkue on esittänyt kailaon sijasta sen aseetonta ja kuningas Taufa’ahau Tupou IV:n suosimaa muunnelmaa "sipi tauta". Rugbyotteluiden tanssia on esitetty erilaisin muunnoksin vuosien aikana, esimerkiksi Uuden-Seelannin kiertueella 1994 sekä vuoden 2011 MM-kisoissa.
Tongankielinen (nykysanoilla).
Sipi Tau a'e 'Ikale Tahi
"Teu ke tau!" (johtaja)
"Tonga!" (joukkue)
"Teu lea pea tala ki mamani katoa"
"Ko e 'Ikale Tahi kuo halofia."
"Ke 'ilo 'e he sola mo e taka"
"Ko e 'aho ni te u tamate tangata,"
"'A e haafe mo e tautua 'a"
"Kuo hu 'i hoku anga tangata."
"Ei!" (johtaja)
"E!"
"Ei!" (johtaja)
"E!"
"Te u peluki e molo mo e foueti taka,"
"Pea ngungu mo ha loto fita 'a"
"Ngungu!" (johtaja)
"'Io!"
"Ngungu!" (johtaja)
"'Io!"
"Ko Tonga pe mate ki he moto" (johtaja)
"Otua mo Tonga ko hoku tofi'a "
"Ei e!" (johtaja)
"TONGA!"
'Ei e!, 'Ei e!
Teu lea pea tala ki mamani katoa
Ko e 'Ikale Tahi kuo halofia.
Ke 'ilo 'e he sola mo e taka
Ko e 'aho ni teu tamate tangata,
'A e haafe mo e tautua'a
Kuo hu'i hoku anga tangata.
He! he! 'Ei e! Tu.
Teu peluki e molo mo e foueti taka,
Pea ngungu mo ha loto fita'a
Teu inu e 'oseni, pea kana mo e afi
Keu mate ai he ko hoku loto.
Ko Tonga pe mate ki he moto
Ko Tonga pe mate ki he moto.
Aye, ay! Aye, ay!
I shall speak to the whole world 
The Sea Eagles are famished unfurl. 
Let the foreigner and sojourner beware 
Today, destroyer of souls, I am everywhere 
To the halfback and backs 
Gone has my humanness. 
Hey! hey! Aye ay! Zap. 
Maul and loose forwards shall I mow
And crunch any fierce hearts you know
Ocean I drink, fire I dine
To death or victory my will is fine.
That's how Tonga dies to her motto
To her motto Tonga gives all.
Torstaisaari

Torstaisaari eli Thursday Island tai Waiben (paikallisella aboriginaalikielellä) on Australian Queenslandin Torstaisaariin () kuuluva asuttu saari Australian mantereen ja Uuden-Guinean välisen Torresinsalmen eteläosassa.
Torstaisaari on väkirikkain Torresinsalmen saarista ja toimii hallintokeskuksena pääosaltaan Australialle kuuluvien salmen saarille. Vuoden 2011 väestönlaskennan mukaan Torstaisaaren väkiluku oli 2610.
Yli 8 000 vuotta sitten merenpinta oli yli 100 metriä nykyistä tasoaan alempana. Koska Torresinsalmi on hyvin matalaa, pääosin alle 20 metriä syvää merialuetta, tuolloin nykyiseltä Australian pohjoispään Cape Yorkin niemimaalta pääsi maayhteyttä pitkin liikkumaan Uuteen-Guineaan. Tämä selittää osaltaan, miksi osa pohjoisimman Queenslandin ja Uuden-Guinean kotoperäisessä eläinlajistossa on yhtenevyyttä.
Jerry Sammalisto

Jerry Joonatan Sammalisto (s. 14. tammikuuta 1998 Pori) on suomalainen entinen jääkiekkoilija. Hän oli pelipaikaltaan keskushyökkääjä, mutta Sammalisto pelasi myös laidassa. Hän pelasi urallaan SM-liigajoukkue Porin Ässissä 20 runkosarjaottelua tehopistein 2+2=4. Sammalisto pelasi myös neljällä kaudella Mestis-joukkue Kokkolan Hermeksessä sekä yhdellä kaudella monikansallisessa Alps Hockey Leaguessa ja Slovakian kakkossarjatasolla. Hän laukoi oikealta. Sammalisto kärsi viidellä viimeisellä kaudellaan sairastumisista ja hän ilmoitti pelaajauransa päättymisestä lokakuussa 2025.
Ura.
Sammalisto on Porin Ässien kasvatti. Hän toimi kaudella 2014–2015 seuran B2-nuorten varakapteenina, kuten myös kaudella 2015–2016 Ässien B-nuorissa. Kauden 2016–2017 päätteeksi Sammalisto voitti A-nuorten SM-hopeaa. Kaudella 2017–2018 hän jakoi tehoilla 16+19=35 Ässien A-nuorten sisäisen pistepörssin toisen sijan Roman Žitnýn kanssa edellään vain Otto Kivenmäki.
Kaudella 2018–2019 Sammalisto debytoi Ässien SM-liigajoukkueessa. Hän teki liigadebyyttinsä 14. joulukuuta 2018 Mikkelin Jukureita vastaan. Sammalisto merkittiin Ässien nelossentteriksi laidoilleen Juho Tommila ja Matias Varttinen. Hän sai ottelussa jääaikaa 8.02 minuuttia. Liigauransa avausmaalin Sammalisto teki neljännessä ottelussaan tapaninpäivänä 26. joulukuuta 2018 vieraissa Turun Palloseuraa vastaan. Kaikkiaan hän teki SM-liigassa kauden aikana 19 runkosarjaottelussa tehot 2+2=4.
Sammalisto siirtyi kaudeksi 2019–2020 vuoden mittaisella sopimuksella Mestis-joukkue Kokkolan Hermekseen. Hänen tulokaskautensa toi siellä 46 runkosarjaottelussa tehot 8+17=25 ja neljässä Suomen Cupin ottelussa tehot 1+1=2. Joulukuussa 2019 Sammalisto kävi yhden ottelun verran lainalla Ässien SM-liigajoukkueessa. Heinäkuussa 2020 Sammalisto teki Hermeksen kanssa vuoden mittaisen jatkosopimuksen. Hän pelasi kaudella 2020–2021 kuitenkin vain kolme ottelua. Kaudella 2021–2022 Sammalisto ei pelannut otteluakaan. Hän on kertonut myöhemmin pelaamattomuuden syyksi mykoplasmainfektion.
Heinäkuussa 2022 Sammalisto siirtyi kokeiluun italialaiseen HC Gherdëinaan. Hän pelasi alkukaudella 2022–2023 neljä ottelua ilman tehopisteitä monikansallisessa Alps Hockey Leaguessa. Syyskuussa seura tiedotti hänen jääneen ilman jatkosopimusta. Lokakuussa hän siirtyi Slovakian toiseksi korkeimmalle sarjatasolle 1. hokejová liga SR:n HK Breznoon. Sammalisto pelasi siellä terveydellistä syistä kuitenkin vain kaksi ottelua.
Kesäkuussa 2023 Sammalisto palasi kuukauden mittaisella koejaksosopimuksella Kokkolan Hermekseen. Syyskuussa hänen uutisoitiin saaneen joukkueeseen kauden 2023–2024 kattavan jatkosopimuksen. Heinäkuussa 2024 Sammalisto teki Hermeksen kanssa vuoden mittaisen jatkosopimuksen. Kaudella 2024–2025 hän pelasi vain yhden ottelun. Lokakuussa 2025 Sammalisto kertoi lopulta Instagram-tilillään infektioiden vieneen voiton hänen yrityksistään jatkaa uraa ja hän ilmoitti samalla uransa päättyneen.
Kaisu-Leena Piela

Kaisu-Leena Piela, entinen "Brunila" (27. tammikuuta 1926 Helsinki – 9. heinäkuuta 2011 Helsinki) oli suomalainen Yleisradion radiotoimittaja. Hän oli aluksi vakuutusyhtiö Louhen palveluksessa mutta siirtyi 1956 Yleisradioon radion teatteriosaston ajanvietetoimittajaksi.
"Saarenmaan valssin" nosti suomalaisten suosioon Pielan juontama "Eevan aamusoitto" -musiikkiohjelma, jossa hän soitti sitä Viron radiosta saadulta nauhalta. Tämä johti myös äänilevyn julkaisuun heinäkuussa 1957.
Mikko Hallikainen

Mikko Ilmari Hallikainen (s. 15. kesäkuuta 1973 Kuopio) on suomalainen kuvataiteilija, kuvanveistäjä ja graafikko.
Hallikainen opiskeli Imatran taideopistossa 1991–1994 ja piti debyyttinäyttelynsä Imatran kulttuurikeskuksessa 1994. Sen jälkeen on seurannut lukuisia näyttelyjä Suomessa ja ulkomailla. Suomessa hän on ollut mukana järjestämässä "Red Gallery Finland – China International Contemporary Ink Exhibition 2018" -näyttelyä vuodenvaihteessa 2018-2019.
Lammainen

Lammainen () on Nakkilassa sijaitseva kylä, joka on yhdystie 2453:n varrella noin kuusi kilometriä kunnan keskustaajaman kaakkoispuolella. Se sijaitsee Kokemäenjoen etelärannalla aivan Nakkilan ja Harjavallan rajalla. Idässä kylä rajoittuu Harjavallan Torttilan kaupunginosaan. Lammaisissa toimii vuonna 1938 valmistunut Harjavallan vesivoimalaitos. Sen pato on suurimmaksi osaksi Harjavallan puolella, mutta varsinainen voimalaitosrakennus sijaitsee Lammaisissa. Lisäksi alueella on Empowerin ja Pohjolan Voiman toimitiloja.
Lammainen, Torttila ja Kokemäenjoen pohjoispuolella sijaitseva Harjavallan Pirilän kaupunginosa muodostavat Lammaistenlahden kulttuurimaiseman, joka on yksi Museoviraston luokittelemista valtakunnallisesti merkittävistä rakennetuista kulttuuriympäristöistä. 
Historia.
Lammaisissa on alueelta tehtyjen löytöjen perusteella ollut asutusta jo kivi- ja pronssikausilla, mutta nykyinen kylä alkoi syntymään ilmeisesti vasta vuoden 1347 jälkeen, jolloin kuningas Maunu Eerikinpoika lahjoitti Lammaistenkosken ja Lammaistenlahden Turun piispa Hemmingille. Lammaistenkoski oli keskiajalla merkittävä kalastuspaikka, jossa paikallisten talonpoikien lisäksi myös Turun piispa piti tokeitaan. Koska Lammainen ja Torttila ovat niin sanottuja ruotsalaisen oikeuden kyliä, ne ovat nuorempia kuin joen pohjoispuolella sijaitsevat Pirilä ja Pirkkala. 1400-luvun asiakirjoissa kylän nimi esiintyy muodossa ”Lamandzvigh”, jonka arvellaan tulevan ruotsin laamannia tarkoittavasta sanasta ”lagman”. Seutu kuului alun perin Kokemäen pitäjään, ja viimeistään 1300-luvun alusta lähtien Ulvilaan, kunnes Nakkilan kunta perustettiin vuonna 1860. Lammaisten talot sijaitsivat aluksi aivan Kokemäenjoen partaalla, mutta osan sorruttua jokeen 1720-luvulla niitä siirrettiin kauemmas nykyisille paikoilleen.
1940-luvulla Harjavaltaan perustetun Outokummun kuparisulaton työntekijöiden asuinalueita suunniteltiin arkkitehti Alvar Aallon laatimassa Kokemäenjoenlaakson aluesuunnitelmassa Torttilan lisäksi myös Lammaisiin, mutta suunnitelmaa ei milloinkaan toteutettu.
Faith Spotted Eagle

Faith Spotted Eagle (s. 1948 Lake Andes, Pohjois-Dakota) on yhdysvaltalainen poliitikko ja kansalaisaktivisti. Hän kuuluu Yhdysvaltain alkuperäisasukkaiden jälkeläisiin. Faith Spotted Eagle tunnetaan erityisesti intiaanireservaattien läpi suunniteltujen öljyputkien äänekkäänä vastustajana.
Spotted Eaglesta tuli vuonna 2016 Yhdysvaltain historian ensimmäinen intiaanitaustainen henkilö, joka on saanut valitsijamiehiä Yhdysvaltain presidentinvaaleissa. Spotted Eagle ei ollut edes ehdolla vaaleissa, mutta yksi niin sanottu uskoton valitsijamies Robert Satiacum Jr. äänesti häntä. Valitsijamiehen oli määrä äänestää oikeasti Hillary Clintonia. Varapresidentiksi Satiacum äänesti niin ikään intiaanitaustaista Winona LaDukea.
Aleksander Sikio

Aleksander Sikio (6. syyskuuta 1865 Viipuri – 16. heinäkuuta 1954 Savonlinna) toimi pankinjohtajana yli 50 vuotta ja oli Savonlinnan johtavia kunnallispoliitikkoja sekä porvarissäädyn nelinkertainen valtiopäivämies.
Aleksander Sikion vanhemmat olivat ajuri Juhana Sikio ja Eva Vättö ja puoliso vuodesta 1904 Maria Gustava Ståhl (k. 1952). Sikio kävi reaalikoulun 1882 ja toimi pankkivirkailijana 1882–1888 ja oli aluksi konttoriapulaisena ja kirjanpitäjänä. Pohjoismaiden Osakepankin ja sittemmin Pohjoismaiden Yhdyspankin Savonlinnan konttorin johtaja hän oli vuodesta 1888 aina 1930-luvun alkuun saakka. Savonlinnan kaupunginvaltuuston jäsen Sikio oli 1891–1903 ja 1906–1922, valtuuston puheenjohtajana hän toimi kaksitoista vuotta. Sikio edusti porvarissäädyssä Savonlinnaa valtiopäivillä 1897, 1899, 1900 ja 1905–1906. Perustuslaillisten mielipiteidensä takia hän oli maasta karkotettuna ensimmäisen sortokauden yhteydessä 1903–1905. Sikio oli vuodesta 1908 lähtien Henkivakuutusyhtiö Suomen valtuuston jäsenenä ja hän otti osaa useiden osakeyhtiöiden perustamiseen ja oli niiden johtokunnissa puheenjohtajana tai jäsenenä.